השואה השקטה

"השואה השקטה" הוא ביטוי המתייחס בעיקר להתבוללות בקרב יהודי ארצות הברית ויהודי אירופה, אך גם במדינות אחרות, כאסון דתי, אתני או לאומי הגורם לצמצום והיעלמות האוכלוסייה היהודית מדור לדור. הביטוי משמש בהקשרים שונים לעוד מספר נושאים בלתי קשורים בקרב קבוצות חברתיות ותת-תרבויות שונות כדי לבטא תפיסה שלהם כשואה, אסון וחורבן. עם זאת, השוואת השואה לתופעה הקשורה בחירותם של אנשים לבחור את אורח חייהם וזהותם שנויה במחלוקת, לרבות בשל הסתייגות מטריוויאליזציה של השואה. מאז השואה, ביהדות, וכיום בעיקר בקרב יהודים אורתודוקסיים-דתיים ומסורתיים, הביטוי משמש לתאר התבוללות של יהודים (התבוללות תרבותית ודתית בקרב לא-יהודים) כמצב אסוני, בין השאר בהקשר של נישואים בין-דתיים. הפעילים נגד התבוללות זו מפרסמים שכיום שיעור הנישואים עם לא-יהודים בקרב יהודי ארצות הברית, למשל, הוא 55%, דבר המביא לקיטון דמוגרפי של העם היהודי בעולם. כך לדוגמה, הרב אפרים בוכוולד (אנ'), מראשי העוסקים בהחזרה בתשובה בארצות הברית, טוען כי שואה שקטה זו עלולה להביא לכיליון הדרגתי של קהילת יהודי ארצות הברית בתוך כ-30 שנים. בהקשר זה מיוחס לראש ממשלת ישראל גולדה מאיר המשפט: ”מבחינתי, כל מתבולל מצטרף לרשימת ששת המיליונים”. עם זאת, מאיר עצמה – באמצעות אנשי לשכתה – שללה את ייחוס המשפט אליה. בדצמבר 1992 קיימה הכנסת דיון בנושא "דרכים לביעור נגע ההתבוללות בתפוצות". חבר הכנסת בנימין נתניהו אמר בו: "מה שנוצר במחצית המאה האחרונה, מאז מלחמת העולם השנייה, זה איום של השמדה שקטה, של שואה שקטה, שבאמצעותה נעלמים יהודים רבים בדרך ההתבוללות, או דרך נישואי התערובת, או דרך ילדים יהודים שלא נולדים". חבר הכנסת משה קצב אמר: "לאחר ההשמדה הפיזית של שישה מיליוני יהודים בתקופת השואה, באה ומתרחשת בימים אלה השואה הרוחנית. ולדאבוננו, התהליך הזה של ההתבוללות ונישואי התערובת מחריף והולך. [...] רק העלייה לישראל, ועמה הגברת הזיקה לדת היהודית, לעם היהודי, יכולה, אדוני היושב-ראש, לעצור את המגמה השלילית המחריפה והולכת, ועל ידי כך נוכל להציל את עם ישראל משואה רוחנית". בדיון בכנסת בשנת 2017, בהקשר של עבודה בשבת, אמר חבר הכנסת ישראל אייכלר כי "השואה השקטה בארצות הברית זו ההתבוללות של היהודים שם". בקרב אקטיביסטים הפעילים נגד הפלות, הביטוי "השואה השקטה" או "שואת תינוקות" משמש לתאר הפלות מלאכותיות. למשל, אחת הקבוצות החברתיות הפועלות בתחום זה בארצות הברית קרויה בשם "ניצולי שואת ההפלות". לדברי פעילים נגד הפלות, החל מ-1973 (בה הותרו הפלות בפסק דין רו נגד וייד), בוצעו בארצות הברית כ-50-60 מיליון הפלות מלאכותיות, דבר המושווה לרצח עם ולשואת יהודי אירופה. לעיתים, יש המשתמשים בביטוי 'השואה השקטה' ביחס להשמדה או לפגיעות שספגו קהילות יהודיות מסוימות במהלך השואה. המשתמשים בביטוי זה, מבקשים להגביר את המודעות הציבורית לסיפורים שלדעתם לא זוכים למקום הראוי להם בזיכרון הקולקטיבי. בישיבת ממשלה בשנת 2019 שעסקה במצב הקהילות היהודיות בעולם אמר שר החינוך, רפי פרץ, שנישואי תערובת בין יהודים ללא יהודים גרמו לאובדן שישה מיליון יהודים בשבעים השנים האחרונות, והם בבחינת "שואה שנייה". הליגה נגד השמצה הגיבה לדבריו של פרץ: ”השימוש במונח "שואה" לתיאור נישואי תערובת פסול ומהווה זילות של השואה. בנוסף, זה תורם למתח הקיים ממילא בין ישראל ליהדות ארצות הברית. כשר החינוך וכראש איחוד מפלגות הימין, אנו קוראים לרב רפי פרץ לקדם דיאלוג מכבד ולהידרש למחלוקות הקיימות בצורה אחראית.” בעקבות פנייה מיושב ראש הסוכנות היהודית יצחק הרצוג השיב לו פרץ: "מתוך חרדה עמוקה לגורל העם היהודי השתמשתי במילה "שואה", ביטוי שבא לבטא את עומק הכאב וייתכן ולא היה במקומו." התבוללות טריוויאליזציה של השואה גירוש הנשים הנוכריות נישואי תערובת ביהדות שלמה מירוויס, ‏השואה השקטה: מה אתם עשיתם נגד ההתבוללות?, באתר כיפה, 1 במאי 2011 יצחק גרינבלט, שואה שקטה!, מכון התורה והארץ אטילה שומפלבי, סגן שר הדתות: מחמוד ומורל - 'שואה שקטה', באתר ynet, 18 באוגוסט 2014 Ephraim Buchwald, The Holocaust Is Killing American Jews, NJOP ויקיציטוט- גולדה מאיר. ענייני דת מיהו יהודי, באתר ארכיון המדינה, עמ' 27 הישיבה הארבעים של הכנסת השלוש-עשרה, ביום שלישי, כ"ז בכסליו התשנ"ג (22 בדצמבר 1992), באתר הכנסת גיא מולדבסקי, ח"כ אייכלר: "יהדות ארה"ב מושמדת בגלל עבודות בשבת, זו שואה שקטה", באתר כאן – תאגיד השידור הישראלי, 28 בדצמבר 2017 Abortion: The Silent Holocaust, By John Powell The new face of the anti-abortion movement, Vise Abortion Advocates Call for Cancellation of Duggar Family’s ’19 Kids and Counting’ Who are the Survivors?, Survivors of the Abortion Holocaust Mention of Holocaust in SC abortion debate sparks anger, The State על יהדות רומניה. על יהדות צפון אפריקה. על יהדות ברית המועצות. יניר קוזין, ‏השר פרץ בישיבת הממשלה: "נישואי התערובת - כמו שואה שנייה", באתר מעריב אונליין, 9 ביולי 2019 הליגה נגד השמצה בישראל, השימוש במונח ״שואה״ לתיאור נישואי תערובת פסול ומהווה זילות של השואה. בנוסף, זה תורם למתח הקיים ממילא בין ישראל ליהדות ארה״ב. כשר החינוך וכראש איחוד מפלגות הימין, אנו קוראים ל@realrafiperets לקדם דיאלוג מכבד ולהידרש למחלוקות הקיימות בצורה אחראית.https://m.maariv.co.il/news/politics/Article-707498 …, באתר @adlisrael, ‏2019T11:49 טל שניידר, ‏ערב של חרטות לשר החינוך: התנצל על אמירת "השואה השנייה", באתר גלובס, 16 ביולי 2019